題國直先伯祖海潮賦後
作者：吳龍翰
朝代：宋

paragraphs: 銀山突兀蒼海頭，夜半鼓噪萬貔貅。
爭雄角力轉坤軸，旋磨塵世偕浮漚。
朝朝暮暮自消長，誰言於此隨海鰌。
鴟革裹尸已塵土，未必怒怨卒未休。
看公立論屈前輩，筆端有力挽萬牛。
孤峰絕崖氣象古，亦復粲粲珊瑚鈎。
分明掘見陰陽根，判斷造化之深幽。
玄機發泄天帝嗔，此文正恐雷霆收。
不然亦似畫鳥跡，長夜鬼哭聲啾啾。
公自騎鯨去不返，滿江明月蘆花秋。